OBH 8109/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos a Fővárosi és Pest Megyei Egészségbiztosítási Pénztár eljárása miatt fordult segítségért az állampolgári jogok országgyűlési biztosa általános helyetteséhez.

A panaszos vállalkozó volt a 6161383 törzsszámon nyilvántartva, 1991. június 1-jétől 1996. február 9-ig. Többször kapott járulék és késedelmi pótlék-tartozásról egyenleg közlést, melyek egymásnak ellentmondóak voltak és a valóságtól is eltértek. A panaszos kérte, hogy a késedelmi pótlék számításának módjáról tájékoztassák, de választ nem kapott, egyeztetési kisérlete is eredménytelen volt. Vállalkozását a fenti körülmények miatt szüntette meg, mely súlyosan veszélyezteti családja és saját szociális biztonságát. Tartozását rendezni szeretné, de a valóságnak megfelelő folyószámla kimutatással nem rendelkezik, körülményei miatt a jogilag lehetséges maximális méltányosságra szorul.

Érintett alkotmányos jogok

Szociális biztonsághoz való jog /Alk. 70/E. § (1-2) bek./

Alkalmazott jogszabályok

A társadalombiztosításról szóló 1975. évi II. tv. /T/ és a végrehajtására kiadott 89/1990. /V.1./ MT rend. /R./ 
103/D. § (7) Az egyéni vállalkozó a társadalombiztosítási, illetőleg az egészségbiztosítási és a nyugdíjjárulékot.
a./ .... a vállalkozási igazolvány /engedély/ átvétele napjától annak visszaadásáig... köteles fizetni.

T. 114. § ... a késedelmi pótlék ... címén megállapított összeget méltányos esetben mérsékelni lehet vagy el lehet engedni. 

R. 336. (4) A mérséklés, illetőleg elengedés jogkörét az egészségbiztosítási pénztár, illetőleg kirendeltség vezetője gyakorolja... ha a határozatot, fizetési meghagyást az egészségbiztosítási pénztár, illetőleg kirendeltség illetékes szakágazati egysége  betegségi és anyasági ellátással vagy baleseti táppénzzel kapcsolatban hozta /hozná/, vagy bocsátotta /bocsátaná/ ki. 

T. 104. § A társadalombiztosítási járulékot, az egészségbiztosítási és nyugdíjjárulékot, valamint baleseti járulékot annak a naptári évnek az utolsó napjától számított öt év alatt lehet kiróni, amelyben a követelés keletkezett.

Megállapított tényállás

A panaszos, a 616138-3 törzsszámon 1991. február 20-tól 1991. május 29-ig és 1991. július 1-től 1996. február 9-ig rendelkezett egyéni vállalkozói tevékenység gyakorlására jogosító igazolvánnyal.  Mint főfoglalkozású egyéni vállalkozó volt, bevallásai alapján a mindenkori minimum járulék fizetésére köteles. 

1992. február 1-től 1992. 12. 31-ig segítő családtag alkalmazottja volt.  Fizetési kötelezettségének részben, illetve esetenként késedelmesen tett eleget.

                              Időszak:                                          Járulék kirovás:

	1991. 02.20- 1991. 05.29-ig		3.920 Ft. /havonta 1.200 Ft/ - saját jogú járulék
	1991. 07,01. 1991. 12.31-ig		7.200 Ft. /havonta 1.200 Ft/ - saját jogú járulék
	1991. 01.01-  1992.02.14-ig		1.400 Ft. /havonta    960 Ft/ - saját jogú járulék
	1992.02.15- 1992.03.29-ig		    - /táppénzfolyósítás/
	1992. 03.30- 1992. 06.30-ig		12.992 Ft. /havonta 4.320 Ft/ - saját jogú járulék
	1992. 07.01- 1992. 12.21-ig		15.552 Ft. /havonta 2.592 Ft/ - saját jogú járulék
	1993, 01.01.  1993. 12-31-ig		31.104 Ft  /havonta 2.592 Ft/ - saját jogú járulék
	1994. 01.01-  1994. 12-31-ig		34.992 Ft. /havonta 2.916 Ft/ - saját jogú járulék
	1995. 01.01-  1995. 03.31-ig		10.206 Ft /havonta 3.402 Ft/ -  saját jogú járulék
	1995. 04.01-  1995. 12.26-ig		50.274 Ft / havonta 5.670 Ft/ - saját jogú járulék
	1995.12.27-1996.01.21-ig		      -        /táppénzfolyósítás/
	1996.01. 22 - 1996. 02.09-ig		  4.057 Ft. /havonta 6.405 Ft./ - saját jogú járulék

	Összesen:	                                171.737 Ft. - saját jogú járulék

                           Időszak:                                        Járulék kirovás:

	1992.02.01- 1992.12.31-ig		44.400 Ft.  /bevallás alapján/ alkalmazotti járulék
                                 
	Összesen: 				44.400 Ft.  alkalmazotti járulék

A rendszertelen és az esetenkénti késedelmes befizetések miatt a vonatkozó jogszabályok előírásai alkalmazásával az alkalmazotti járulékok után 43.820 Ft. a saját jogú járulékok után pedig 239.133 Ft. összesen 282.953 Ft. késedelmi pótlék került felszámításra.

Az egyéni vállalkozó által teljesített összesen 176.968 Ft befizetésből - a kiegyenlítési sorrend alapján - 60.391 Ft. az alkalmazotti, 116.577 Ft. a saját ágazaton került jóváírásra.

				 	Összesítés

                          Saját jogú:                                                      Alkalmazotti:

Járulék -terhelés         	             171737 Ft.				44.400 Ft.
Késedelmi pótlék terhelés	239.133 Ft.				43.820 Ft.
Befizetés jóváírása		116.577 Ft.			            - 60.391 Ft.

Összesen: 			249.293 Ft.				27.829 Ft

Tartozás összesen: 322.122 Ft. /azaz: háromszázhuszonkétezer-százhuszonkettő Forint/

A járulék terheléseket, a késedelmi pótlékok felszámítását, a befizetések jóváírását havonkénti bontásban tartalmazza a mellékelt folyószámla-kivonat.

A Fővárosi és Pest Megyei Egészségbiztosítási Pénztár tájékoztatása szerint a fenti kimutatásokat és a mellékelt folyószámla kivonatot a panaszos is - már korábban - megkapta. A folyószámla rendezésével kapcsolatban pedig a panaszos 1995. május 8-án személyesen járt el a Pénztárnál,  ahol teljes körű tájékoztatást kapott. A panaszos 1995. augusztus 15-én személyesen jelent meg a Pénztár Ügyfélszolgálatán, ahol jelezte, hogy a kimutatott tartozással nem ért egyet és ismételten tájékoztatást kapott a hátralék részletekben történő kifizetésének lehetőségéről, azonban a panaszos ezzel nem élt.

Az állampolgári jogok országgyűlési biztosa általános helyettese vizsgálata alatt 1997. június hónapban a panaszos újabb lehetőséget kapott a Pénztártól írásban a hátralék kiegyenlítésére a méltányosság figyelembevétele mellett.

A társadalombiztosításról szóló törvény nem ad lehetőséget a járulék tartozás elengedésére. A méltányosság gyakorlására - mely a tartozás részletekben történő kiegyenlítésének engedélyezése, illetőleg a késedelmi pótlékok részben vagy teljes elengedésének lehetőségére vonatkozik - a törvény a Megyei  /Fővárosi/  Egészségbiztosítási Pénztár vezetőjét hatalmazza fel. 
	
A fenti tényállás alapján hatáskör hiányára tekintettel, az állampolgári jogok országgyűlési biztosa általános helyettese a vizsgálatot lezártnak tekinti.

Budapest, 1997. október 6.

Dr. Polt Péter